Αθήνα, 12 Απριλίου 2018

Αρ.Πρ.: 5046/12/4/2018

Ε Ρ Ω Τ Η Σ Η

Προς

Κύριο Υπουργό Οικονομικών

Κυρία Υπουργό Διοικητικής Ανασυγκρότησης

ΘΕΜΑ: «Ανάγκη άμεσης λειτουργίας αυτοτελούς τμήματος της Κτηματικής Υπηρεσίας με έδρα την Κω για την εξυπηρέτηση των περιφερειακών ενοτήτων Κω και Καλύμνου»

Κύριε Υπουργέ,

Κυρία Υπουργέ,

Το εύρος των αρμοδιοτήτων της Κτηματικής Υπηρεσίας στις νησιωτικές περιοχές και ιδιαίτερα στα Δωδεκάνησα, δημιουργεί αυξημένες ανάγκες.

Είναι δεδομένο ότι πρέπει να υπάρχουν αποκεντρωμένες δομές της συγκεκριμένης υπηρεσίας, προκειμένου να διασφαλίζεται η εξυπηρέτηση όλων των νησιωτών.

Μέχρι σήμερα, λειτουργούσε μόνο η Κτηματική Υπηρεσία με έδρα τη Ρόδο.

Αυτό προκαλούσε προβλήματα και δυσχέρειες στην εξυπηρέτηση των πολιτών, αλλά και των οργανισμών τοπικής αυτοδιοίκησης σε άλλα νησιά.

Με το Προεδρικό Διάταγμα υπ. αρ. 142 (ΦΕΚ Α 181/23.11.2017) τροποποιήθηκε ο Οργανισμός του Υπουργείου Οικονομικών και με το άρθρο 78 επήλθαν αλλαγές στο οργανόγραμμα της Κτηματικής Υπηρεσίας.

Σύμφωνα με την παράγραφο 4 του άρθρου 78, προβλέπονται 51 δομές αυτοτελούς τμήματος της Κτηματικής Υπηρεσίας σε όλη την Ελλάδα.

Στα Δωδεκάνησα συστήνονται:

α) Κτηματική Υπηρεσία Δωδεκανήσων Α΄, με έδρα τη Ρόδο και με χωρική αρμοδιότητα στις Περιφερειακές Ενότητες Ρόδου, Καρπάθου.

β) Κτηματική Υπηρεσία Δωδεκανήσων Β’, με έδρα την Κω και με χωρική αρμοδιότητα τις Περιφερειακές Ενότητες Κω, Καλύμνου.

Παρά την τροποποίηση, όμως, του οργανισμού δεν έχει δρομολογηθεί ακόμα η σύσταση και η λειτουργία της Κτηματικής Υπηρεσίας Δωδεκανήσων με έδρα την Κω που θα έχει στην αρμοδιότητά της τις περιφερειακές ενότητες Κω και Καλύμνου.

Το παραπάνω συμβαίνει, γιατί δεν έχει εκδοθεί ακόμα η σχετική Υπουργική Απόφαση, αλλά και η κατανομή προσωπικού προκειμένου να λειτουργήσει η υπηρεσία.

Την ίδια στιγμή, έχουν δημιουργηθεί πλήθος ζητημάτων στις περιφερειακές ενότητες Κω και Καλύμνου με την παραχώρηση των παραλιών, τη διενέργεια αυτοψιών, τις απαλλοτριώσεις και πολλά άλλα.

Το αποτέλεσμα είναι να μεταφέρεται όλος ο φόρτος εργασίας στην Κτηματική Υπηρεσία που εδρεύει στη Ρόδο και είναι φύσει αδύνατον να ανταπεξέλθει στις ανάγκες που υπάρχουν στα άλλα νησιά του βορείου συγκροτήματος.

Είναι σαφές ότι άμεσα θα πρέπει να εκδοθεί η σχετική Υπουργική Απόφαση και να λειτουργήσει η Κτηματική Υπηρεσία του Δημοσίου με έδρα την Κω, όπως προβλέπεται και με την τροποποίηση του οργανισμού του Υπουργείου Οικονομικών από το Π.Δ 142/2017 (ΦΕΚ Α 181/23.11.2017).

Κατόπιν των ανωτέρω

Ερωτώνται οι Κύριοι Υπουργοί

1. Ποιο είναι το χρονοδιάγραμμα λειτουργίας της Κτηματικής Υπηρεσίας Δωδεκανήσου Β’ με έδρα την Κω και για ποιο λόγο δεν έχει εκδοθεί ακόμα η σχετική Υπουργική Απόφαση και με δεδομένο ότι έχουν περάσει 5 μήνες από την υπογραφή του σχετικού Π.Δ. για την τροποποίηση του Οργανισμού του Υπουργείου Οικονομικών.

Ο Ερωτών Βουλευτής

Μάνος Κόνσολας

Βουλευτής Δωδεκανήσου